text: Årsfest i det tyske mindretal
  03 november 2018 kl. 18.27
  Det tyske mindretal i Danmark har fejret Deutscher Tag siden 2. Verdenskrig. Dagen har stor betydning for mindretallets selvforståelse.
  Dagen begyndte kl. 9.00 i morges med en gudstjeneste i Tinglev Kirke. Siden gik det til informationsmøder på Den tyske Efterskole i TInglev.
   - I dag markerer vi, at vi stadig er her. Det har stor betydning for vores selvforståelse og sammenhold, siger Hinrich Jürgensen, formand for det tyske mindretals forening BDN, Bund Deutscher Nordschleswiger.
  - Et stort emne i dag bliver også digitalisering af vores avis, Der Nordschleswiger, fortæller formanden. Avisen skal overgå til ren digital eksistens i 2021.
  Dagen i dag står ikke alene, men er kulminationen på en uge med aktiviteter i lokalforeningerne, og der er mødt mere end 500 mennesker op.
  - Alle glæder sig til denne dag, og stemningen er helt perfekt, fortæller Hinrich Jürgensen.
  Hinrich Jürgensen, formand, Bund Deutscher Nordshleswiger: "Der vil også i fremtiden være en Deutscher Tag."
  Eftermiddagen har været præget af musik, teater og festtaler for mindretallet. Hvert år har sit eget tema, eller motto om man vil, og i år er det: Mindretal - Sammen er vi stærke.
  - Vi vil også i fremtiden fejre tysk dag her den første lørdag i november, slutter Hinrich Jürgensen.
  
  